
Mae Confensiwn y Cenhedloedd Unedig ar Hawliau'r Plentyn wrth wraidd cynllunio, polisïau, arfer ac ethos ein hysgol. Fel ysgol sy'n parchu hawliau, yn ogystal ag addysgu am hawliau plant, rydym hefyd yn modelu hawliau a pharch ym mhob un o'n perthnasoedd - yn berthnasol i Erthyglau 23 a 29 y Confensiwn ar Hawliau'r Plentyn
GWEITHDREFN DDISGYBLU AR GYFER YR HOLL STAFF SY'N GWEITHIO MEWN YSGOLION
CYFLWYNIAD
1.
Cyflwyniad

Darperir y weithdrefn ganlynol gan Ddinas a Sir Abertawe (yr AALl) ar gyfer cyrff llywodraethu a phenaethiaid, fel enghraifft o arfer da wrth ymdrin â 

materion disgyblu ffurfiol.  Mae wedi'i chadarnhau gan Gorff Llywodraethu San Helen, gan gydnabod y dylid ceisio cyngor gan uwch-reolwyr yr Adran Addysg ar yr adeg gynharaf, ac yn rheolaidd wedi hynny, wrth ymdrin ag achos penodol.

Rhoddir y manylion i'r holl staff fel y byddant yn llwyr ymwybodol o'u hawliau a'u rhwymedigaethau.  Bydd yn ofynnol i gyrff llywodraethu, neu eu cynrychiolydd, fod yn bresennol mewn unrhyw dribiwnlys diwydiannol y gellir ei gynnal o ganlyniad i gymryd camau disgyblu yn erbyn aelod o staff.

Datganiad Polisi

Polisi'r ysgol o ran disgyblaeth yw cynnal safonau ymddygiad uchel ymhlith y staff a sicrhau bod yr holl gyflogeion yn cael eu trin yn deg ac yn gyson ym mhob mater disgyblu.
2.
Y Weithdrefn
2.1 
Lluniwyd y weithdrefn i sicrhau bod yr holl gyflogeion yn cael eu trin yn 

deg ac y rhoddir iddynt hawliau llawn i gael eu cynrychioli 


yn ystod camau amrywiol y broses.

2.2 
Mae'r weithdrefn yn caniatáu gweithredu fel a ganlyn:


a) 
cynnal ymchwiliad llawn cyn ystyried unrhyw gamau disgyblu;


b) 
gwrandawiad priodol, lle bydd y cyflogai yn gwybod yn union beth yw'r cyhuddiad yn ei erbyn ac yn cael cyfle i gynnig eglurhad sydd mor gyflawn â phosib;


c) 
yr hawl i apelio;


ch) 
dileu unrhyw gamau disgyblu o'r cofnod, ac eithrio diswyddo, ar ôl cyfnod priodol (gweler Atodiad B);


d) 
er bod y gweithdrefnau wedi'u dylunio i arwain, cynorthwyo ac osgoi anghydfodau, dylid cofio nad llys cyfraith yw gwrandawiad disgyblu a dylid ei gynnal mewn modd mor anffurfiol â phosib dan yr amgylchiadau.

2.3 
Cydnabyddir bod achosion o dorri disgyblaeth yn amrywio o ran eu difrifoldeb a bwriedir i'r rheolau disgyblu gael eu defnyddio at ddiben unioni yn hytrach na chosbi. 
2.4 Ni fwriedir i unrhyw beth yn y weithdrefn hon ddileu hawl rheolwr i gwnsela, cefnogi, ceryddu neu rybuddio cyflogai yn anffurfiol pan gredir bod yr unigolyn hwnnw wedi gweithredu'n groes i'r safonau ymddygiad sefydledig ond nid yw'r achos yn un difrifol.  Gallai fod yn briodol i'r rheolwr gofnodi unrhyw gyfarfod a allai ddylanwadu ar weithredu yn y dyfodol neu ei gyfiawnhau, pe bai ymddygiad y cyflogai yn achosi pryder.

2.5 
Gan ddibynnu ar natur neu ddifrifoldeb y tramgwydd, mae'n bosib na fydd bob amser yn briodol roi rhybudd ar lafar, i'w ddilyn gan ail rybudd ac yna rybudd terfynol.  Yn yr achosion hyn, mae'n bosib y bydd angen symud ar unwaith i gam ail rybudd a rhybudd terfynol, er nad oes unrhyw gofnod disgyblu blaenorol gan y cyflogai.

2.6 
Pan fydd angen rhybuddio aelod staff am berfformiad gwaith gwael neu gofnod salwch gwael, dylid defnyddio gweithdrefn ar wahân, sy'n rhoi'r pwyslais yn gadarn ar gwnsela.  Ceir Gweithdrefn Gallu ar gyfer materion perfformiad a Gweithdrefn Absenoldeb ar gyfer iechyd a materion eraill.

2.7 
Pan ystyrir cymryd unrhyw fath o gamau disgyblu yn erbyn unrhyw gynrychiolydd neu swyddog o'r undebau llafur, dylid trafod y mater ag uwch-gynrychiolydd neu swyddog amser llawn o’r undeb dan sylw cyn gweithredu.  Ni wneir hyn er mwyn gwahaniaethu o blaid cynrychiolwyr undebau llafur ond yn hytrach i sicrhau nad ystyrir unrhyw gamau gweithredu'n ymosodiad ar swyddogaethau'r undeb llafur.

2.8 
Mae gan bob cyflogai yr hawl i apelio yn erbyn diswyddo a rhybuddion disgyblu ffurfiol i gorff heblaw am yr un a benderfynodd ar y mater yn y lle cyntaf.  Wrth hysbysu'r cyflogai am ei benderfyniad, bydd y panel disgyblu hefyd yn ei hysbysu am ei hawliau i apelio.
3.
Y Cam Ymchwilio

3.1 
Mae'n hollbwysig yr ymchwilir yn drwyadl i unrhyw dramgwydd honedig cyn cymryd unrhyw gamau disgyblu a, lle bynnag y bo'n ymarferol, ni ddylai'r sawl a gynhaliodd yr ymchwiliad fod yn gyfrifol am y gweithrediadau disgyblu. 

3.2 
Felly, pan gredir bod y cyflogai wedi cyflawni tramgwydd disgyblu, o'i gymharu â'r enghreifftiau yn Atodiad 'A', bydd y pennaeth yn trefnu i uwch aelod o'r staff ymchwilio i'r mater ar unwaith, gan ystyried datganiadau unrhyw dystion, ac adrodd i'r pennaeth.  Os na fydd hyn yn bosib, er enghraifft pan fo dirprwy bennaeth mewn ysgol gynradd yn destun ymchwiliad, bydd y pennaeth yn gofyn i'r Cyfarwyddwr Addysg neu ei gynrychiolydd ymchwilio i'r mater ac adrodd i'r pennaeth i benderfynu arno.

3.3. 
Yna bydd angen i'r pennaeth benderfynu, ar sail y dystiolaeth gychwynnol, a allai’r achos fod yn un sy’n:


i) 
ddi-sail.  Os felly, dylai'r unigolyn dan sylw dderbyn llythyr i'r perwyl hwn a dylid cadw copi ar ffeil.


ii) 
torri codau arfer sefydledig ond heb fod yn achos difrifol - gweler 2.4 uchod, neu


iii) 
fwy difrifol ei natur - (gweler paragraffau 4, 5 a 6)
iv) camymddygiad difrifol - tramgwydd yr ystyrir ei fod yn cymharu â'r enghreifftiau yn Atodiad A.  Yn yr achos hwn, gellir atal y cyflogai o'r gwaith ar unwaith, nes y gweithredir ymhellach, yn unol â pharagraff 7.


v) 
os gwneir honiad yn erbyn y pennaeth, neu mewn unrhyw achos pan fernir ei bod yn amhriodol i aelod o staff yr ysgol ymchwilio iddo, gweler paragraff 9.
4.
Camymddygiad - Rhybudd Cyntaf

4.1 
Yn dilyn yr ymchwiliad, os yw'r pennaeth o'r farn y cafwyd camymddygiad a hwn yw’r tro cyntaf i'r fath dramgwydd gael ei gyflawni, gall gyfweld â'r cyflogai.

4.2 
Mae'n rhaid hysbysu'r cyflogai drwy lythyr am ddyddiad, amser a lleoliad y cyfweliad disgyblu, natur yr honiadau penodol a'i hawl i ddod â chynrychiolydd o'r undeb llafur neu gydweithiwr i'r cyfweliad. Mae'n rhaid bod dyddiad y cyfweliad disgyblu o leiaf saith niwrnod ar ôl dyddiad y llythyr, oni bai bod yr holl bartïon wedi gofyn am ddyddiad cynt ac wedi cytuno arno.

4.3 
Ar ôl y cyfweliad, os yw'r pennaeth o'r farn bod rhybudd cyntaf yn briodol, bydd yn cyflwyno rhybudd cyntaf i'r cyflogai dan sylw.  Yn ogystal, bydd yn anfon llythyr at y cyflogai gan gadarnhau telerau'r rhybudd cyntaf a chedwir copi o hwn ar y ffeil bersonol.

4.4. 
Pwysleisir y dylid cynnig cwnsela a chefnogaeth resymol gyda rhybudd cyntaf, lle y bo'n briodol, mewn ymgais i sicrhau bod y mater yn cael ei ddatrys ac osgoi'r angen am gamau disgyblu pellach.
5.
Camymddygiad - Ail Rybudd

5.1 
Os yw'r pennaeth o'r farn, ar ôl ymchwiliad priodol, fod y cyflogai, o bosib, wedi parhau â'r tramgwydd, neu ei fod wedi cyflawni tramgwydd arall, bydd yn cyfweld â'r cyflogai yn unol â'r amserlen briodol (gweler Atodiad B - Dileu Rhybuddion).

5.2 
Mae'n rhaid hysbysu'r cyflogai drwy lythyr am ddyddiad, amser a lleoliad y cyfweliad disgyblu, natur yr honiadau penodol a'i hawl i ddod â chynrychiolydd o'r undeb llafur neu gydweithiwr i'r cyfweliad.   Rhaid i ddyddiad y cyfarfod fod o leiaf 7 niwrnod ar ôl dyddiad y llythyr.

5.3 
Os yw'r pennaeth o'r farn bod rhybudd arall yn briodol, bydd yn cyflwyno hyn i'r cyflogai.  Eto, dylid cadarnhau telerau'r rhybudd yn ysgrifenedig, dylid cadw copi ar y ffeil bersonol a dylai cwnsela a chefnogaeth barhau.
6.
Camymddygiad - Rhybudd Terfynol

6.1 
Os yw'r pennaeth o'r farn, ar ôl ymchwiliad priodol, fod y cyflogai, o bosib, wedi parhau â'r tramgwydd eto, neu ei fod wedi cyflawni tramgwydd arall, bydd yn cyfweld â'r cyflogai yn unol â'r amserlen briodol (gweler Atodiad B - Dileu Rhybuddion).

6.2 
Mae'n rhaid hysbysu'r cyflogai drwy lythyr am ddyddiad, amser a lleoliad y cyfweliad disgyblu, natur yr honiadau penodol a'i hawl i ddod â chynrychiolydd o'r undeb llafur neu gydweithiwr i'r cyfweliad.  Rhaid i ddyddiad y cyfarfod fod o leiaf 7 niwrnod ar ôl dyddiad y llythyr.

6.3 
Os yw'r pennaeth o'r farn bod rhybudd terfynol yn briodol, bydd yn cyflwyno hyn i'r cyflogai.  Eto, dylid cadarnhau telerau'r rhybudd yn ysgrifenedig, dylid cadw copi ar y ffeil bersonol a dylai cwnsela a chefnogaeth barhau.

6.4 
Mae'n rhaid i'r rhybudd terfynol gynnwys manylion am y tramgwyddau penodol, manylion amgylchiadau eu hailadrodd ac am rybuddion blaenorol nad ydynt wedi darfod.

6.5 
Pan fydd rhybudd terfynol wedi'i gyflwyno, os yw'r pennaeth o'r farn, ar ôl ymchwiliad priodol, fod y cyflogai, o bosib wedi parhau â'r tramgwydd eto, neu ei fod wedi cyflawni tramgwydd arall, mae'n rhaid cyfeirio'r mater at y corff llywodraethu yn unol â'r amserlen briodol (gweler Atodiad B - Dileu Rhybuddion).  Dylid wedyn ddilyn y weithdrefn a amlinellir ym mharagraff 7.5 isod a'r paragraffau dilynol.
7.
Camymddygiad Difrifol

7.1 
Os yw'r pennaeth o'r farn, yn sgîl digwyddiad, fod tramgwydd wedi'i gyflawni ac mae'n ystyried bod hynny'n gamymddygiad difrifol o fewn yr amlinelliad bras yn Atodiad A, gall atal y cyflogai dan sylw o'i ddyletswyddau a bydd yn cadarnhau hyn yn ysgrifenedig i'r cyflogai dan sylw, gan roi'r rhesymau dros hyn.  Mae'n rhaid deall y bydd cyflog contract yn parhau i gael ei dalu fel arfer yn ystod y cyfnod atal o’r gwaith.  Bydd y pennaeth yn hysbysu cadeirydd y corff llywodraethu a'r Cyfarwyddwr Addysg ar unwaith.

7.2 
Mae gan banel disgyblu'r corff llywodraethu (gweler paragraff 7.5 isod) y pŵer i atal cyflogai o'r gwaith hefyd.  Bydd yn hysbysu'r pennaeth a'r Cyfarwyddwr Addysg ar unwaith.

7.3 
Sylwer nad cam disgyblu yw atal rhywun o'r gwaith.  Ei unig nod yw diogelu buddiannau'r cyflogwr a'r cyflogai pan honnir bod Camymddygiad Difrifol wedi digwydd, er mwyn caniatáu cynnal ymchwiliadau cyn gwrandawiad disgyblu.

7.4 
Y corff llywodraethu yn unig sydd â'r hawl i benderfynu bod cyfnod atal yn dod i ben.

7.5 
Y corff llywodraethu yn unig sydd â'r hawl i benderfynu diswyddo aelod o'r staff.

7.6 
Mae'r corff llywodraethu wedi sefydlu panel disgyblu (cworwm - 3) sydd â phwerau dirprwyedig i arfer y swyddogaeth hon.  Bydd y panel yn cwrdd ac yn ystyried sut i weithredu yn achos camymddygiad difrifol honedig, neu os bydd aelod o'r staff yn parhau i gamymddwyn neu'n cyflawni camymddygiad arall ar ôl derbyn rhybudd terfynol.  Os yw'r aelod o'r staff wedi cael ei atal o'r gwaith, dylid trefnu'r cyfarfod cyn gynted â phosib.

7.7 
Mae hawl gan y Cyfarwyddwr Addysg, neu ei gynrychiolydd, i ddod i'r cyfarfod hwn a'i gynghori a dylid estyn gwahoddiad iddo, gan roi'r rhybudd arferol a roddir i aelodau'r panel disgyblu. 

7.8 
Mae'n rhaid hysbysu'r cyflogai drwy lythyr, am ddyddiad, amser a lleoliad y gwrandawiad disgyblu, natur yr honiadau penodol a'i hawl i ddod â chynrychiolydd o'r undeb llafur neu gydweithiwr i'r gwrandawiad.  Rhaid i ddyddiad y gwrandawiad fod o leiaf 7 niwrnod ar ôl dyddiad y llythyr.

7.9 
Dylai'r pennaeth lunio datganiad sy'n nodi:


a) 
manylion llawn y tramgwydd honedig;


b) 
datganiad o unrhyw rybuddion blaenorol nad ydynt wedi darfod, gan nodi'r rhesymau a'r dyddiadau a'r camau dilynol a gymerwyd;


c) 
unrhyw dystiolaeth ddogfennol berthnasol arall.


Dylid anfon yr adroddiad hwn at yr aelod o staff dan sylw, gan nodi cyfrinachol ar yr amlen, o leiaf 7 niwrnod cyn y cyfarfod.  Rhoddir yr adroddiad i aelodau'r panel disgyblu ar ddechrau'r gwrandawiad.  Os dymuna'r gweithiwr gyflwyno tystiolaeth ddogfennol, gall wneud hyn ar yr adeg hon hefyd, ond bydd rhaid darparu copi o'r dystiolaeth ddogfennol honno i'r pennaeth o leiaf 24 awr cyn dechrau'r gwrandawiad.

7.10 
Os nad yw'r aelod o staff yn dod i'r cyfarfod neu os nad yw'n cael ei gynrychioli ynddo, ni fydd hyn yn dirymu'r gweithrediadau, er y gall y Panel Gallu benderfynu gohirio'r gwrandawiad.

7.11 
Bydd y cyfarfod yn dilyn y drefn ganlynol:-


i) 
Rhoddir datganiad y pennaeth i'r panel, ynghyd ag unrhyw dystiolaeth ddogfennol y gall y cyflogai ddymuno ei chyflwyno.


ii) 
Bydd y pennaeth yn amlinellu'r tramgwydd(au) honedig, gan gyflwyno unrhyw dystion angenrheidiol.


iii) 
Gwahoddir y cyflogai a/neu ei gynrychiolydd i gynnig ei eglurhad, galw tystion os yw'n briodol neu, os yw'n cyfaddef y tramgwydd(au), gall siarad a rhoi rhesymau lliniarol.


 iv) 
Caniateir i'r gwahanol bartïon (h.y. y cyflogai neu ei gynrychiolydd, y panel, y pennaeth neu eu hymgynghorwyr) ofyn cwestiynau ar unrhyw adeg gyfleus yn y gweithrediadau, a ddylai fod mor anffurfiol â phosib.


  v) 
Caniateir i'r cyflogai neu ei gynrychiolydd a'r pennaeth roi datganiad i gloi.


 vi) 
Gofynnir i bawb sy'n bresennol, ac eithrio'r Panel Disgyblu a'u hymgynghorydd (hymgynghorwyr), adael yr ystafell wrth i'r Panel Ddisgyblu ystyried y mater.


vii) 
Os ydynt o'r farn bod sail ddigonol, gallant benderfynu y dylai cyflogaeth yr aelod o staff yn yr ysgol ddod i ben.


viii) 
Lle nad ydynt yn gallu penderfynu, gallant ohirio'r mater. Mewn rhai achosion, os cynhelir achos cyfreithiol, nid oes angen i'r Panel Ddisgyblu aros am ganlyniad achos o'r fath.  (Gweler Atodiad C).


 ix) 
Pan fydd y Panel Disgyblu wedi cwblhau ystyried y mater, gelwir y partïon yn ôl ac fe'u hysbysir am y penderfyniad.  Os penderfynir bod yr honiadau'n ddilys, hysbysir y cyflogai am ei hawliau i apelio ac anfonir cadarnhad ysgrifenedig ato o benderfyniad y llywodraethwyr, y rhesymau drosto a'i hawliau i apelio.


x) 
Ni fydd yr awdurdod addysg lleol yn diswyddo unrhyw gyflogai cyn y bydd penderfyniad unrhyw apêl yn hysbys.  Os nad yw'r cyflogai wedi cael ei atal o'r gwaith o'r blaen, gall y llywodraethwyr ystyried y cam hwn ar yr adeg hon.  Dylid parhau i dalu cyflog contract nes gwybod canlyniad yr apêl.
8.
Apeliadau

8.1 
Bydd hawl gan y cyflogai i apelio yn erbyn unrhyw gam disgyblu ond mae'n rhaid gwneud hyn yn ysgrifenedig i'r pennaeth o fewn 7 niwrnod i dderbyn y llythyr sy'n cadarnhau'r rhybudd neu benderfyniad y panel disgyblu.

8.2 
Bydd y Panel Disgyblu'n cwrdd i glywed unrhyw apêl yn erbyn rhybudd a roddwyd gan y Pennaeth.  Caiff apeliadau yn erbyn penderfyniad y Panel Disgyblu eu clywed gan aelodau o'r Corff Llywodraethu nad ydynt yn aelodau o'r Panel Disgyblu.  Dylid cynnal apeliadau cyn gynted â phosib, ac, fel arfer, ni ddylid caniatáu i fwy na 15 niwrnod fynd heibio o ddyddiad derbyn yr apêl cyn cynnal cyfarfod y llywodraethwyr i glywed yr apêl.  Bydd penderfyniad y corff apeliadau'n rhwymol o ran y broses fewnol.

8.3
Rhoddir o leiaf 7 niwrnod o rybudd am amser a dyddiad y cyfarfod i'r aelod o'r staff, y llywodraethwyr a'r Cyfarwyddwr Addysg.

8.4 
Bydd hawl gan y Cyfarwyddwr Addysg i fod yn bresennol drwy gydol y cyfarfod i gynghori'r corff llywodraethu ac mae ganddo hawl i dderbyn yr un rhybudd am y cyfarfod ag aelodau'r corff llywodraethu.

8.5 
Dylai'r corff llywodraethu weithredu fel a ganlyn pan gyflwynir apêl:


i) 
Dylid galw'r gwahanol bartïon a'u cynrychiolwyr i gyfarfod y Corff Apeliadau.


ii) 
Dylai clerc y llywodraethwyr gyflwyno datganiad cryno o fanylion personol yr Apelydd (h.y. ei swydd, hyd ei wasanaeth etc) i'r corff apeliadau a'r gwahanol bartïon, ynghyd â manylion yr honiadau y cymerwyd camau disgyblu ar eu sail.


 iii) 
Yna bydd y pennaeth yn cyflwyno'r achos, gan alw unrhyw dystion.


iv) 
Bydd hawl gan yr apelydd neu ei gynrychiolydd i ofyn cwestiynau i'r pennaeth ac unrhyw dystion.


v) 
Wedyn bydd hawl gan y corff llywodraethu i ofyn cwestiynau i'r pennaeth neu unrhyw dyst.


  vi) 
Bydd yr apelydd a'i gynrychiolydd yn cyflwyno ei achos gan alw unrhyw dystion.


vii) 
Bydd hawl gan y pennaeth a'r corff llywodraethu i ofyn cwestiynau i'r apelydd ac unrhyw dystion i'r achos a gyflwynwyd.


viii) 
Yna caiff y ddau barti gyflwyno unrhyw sylwadau i gloi, a'r pennaeth fydd yr un cyntaf i wneud hyn.  Ni chaniateir cyflwyno unrhyw dystiolaeth newydd ar yr adeg hon.


ix) 
Bydd yr holl bartïon, ac eithrio'r corff llywodraethu a'r Cyfarwyddwr Addysg, yn gadael yr ystafell wrth i'r corff llywodraethu ystyried y mater.


x) 
Gall y corff llywodraethu, os dymunant wneud hynny, alw'r partïon yn ôl i egluro unrhyw bwyntiau, ond, ym mhob achos, rhaid iddynt alw'r pennaeth a'r apelydd yn ôl, hyd yn oed os mai un parti yn unig gaiff ei holi.


  xi)
Pan fydd penderfyniad wedi'i wneud, dylid galw'r partïon yn ôl a chyhoeddi penderfyniad y corff llywodraethu.  Bydd clerc y llywodraethwyr yn cadarnhau hyn i'r apelydd, yn ysgrifenedig, cyn gynted â phosib.  Mae'n rhaid hysbysu'r Cyfarwyddwr Addysg am benderfyniad y corff llywodraethu a'r rhesymau drosto hefyd.


 xii) 
Os penderfynir cadarnhau'r farn y dylai cyflogaeth y gweithiwr yn yr ysgol ddod i ben, bydd y Cyfarwyddwr Addysg yn terfynu contract y cyflogai yn ffurfiol o fewn 14 diwrnod o gael ei hysbysu.
9.
Y weithdrefn i'w mabwysiadu pan wneir honiad yn erbyn pennaeth.

YMCHWILIAD

1) 
Pan wneir honiad yn erbyn y pennaeth, neu os bernir ei bod yn amhriodol i aelod o staff yr ysgol ymchwilio i unrhyw achos, mae'n rhaid i Gadeirydd y Llywodraethwyr hysbysu'r Cyfarwyddwr Addysg y byddai cyfrifoldeb am drefnu ymchwiliad yn cael ei ddirprwyo iddo ef.

GWRANDAWIAD

2) 
Byddai canfyddiadau'r ymchwiliad yn cael eu cyflwyno i Is-bwyllgor Disgyblu'r Corff Llywodraethu llawn, ni waeth a fernir bod y mater yn achos camymddygiad neu gamymddygiad difrifol.  Byddai awdurdod cyflawn gan yr is-bwyllgor hwn i ymdrin â'r mater.  Dylid mabwysiadu'r weithdrefn a amlinellir ym mharagraffau 7.8 i 7.11 uchod ar gyfer y gwrandawiadau hyn, ond bydd y Cyfarwyddwr Addysg neu ei gynrychiolydd yn ymgymryd â rôl y pennaeth.

ATAL O'R GWAITH

3) 
Yn achos camymddygiad difrifol posib, y corff llywodraeth sy'n gyfrifol am benderfyniad i atal o’r gwaith.  Mae'n rhaid hysbysu'r Cyfarwyddwr Addysg ar unwaith os cymerir y cam hwn.

APELIADAU

4) 
Bydd gan y pennaeth yr hawl i apelio yn erbyn unrhyw gamau disgyblu ffurfiol.  Bydd angen apelio i'r aelodau o'r corff llywodraethu nad ydynt yn ymwneud â'r Panel Disgyblu a dylid gwneud hyn drwy ysgrifennu at gadeirydd y llywodraethwyr o fewn 7 niwrnod i dderbyn y llythyr sy'n cadarnhau penderfyniad y Panel Disgyblu.

5) 
Fel arfer, ni ddylid caniatáu i fwy na 15 niwrnod fynd heibio o ddyddiad derbyn yr apêl cyn cynnal cyfarfod o gorff apeliadau'r llywodraethwyr.

6) 
Y weithdrefn i'w mabwysiadu ar gyfer clywed yr apeliadau fydd yr un a amlinellir ym mharagraff 8.5 uchod gyda'r Cyfarwyddwr Addysg yn ymgymryd â rôl y pennaeth.
10.
Costau Diswyddo

Atgoffir cyrff llywodraethu a phenaethiaid y gellir adennill y cosbau a'r costau a ddyfernir gan Dribiwnlys Cyflogaeth o gyllideb y sefydliad os oes rheswm da gan yr AALl dros wneud hyn.  Gall peidio â derbyn cyngor yr awdurdod neu fethu dilyn y weithdrefn uchod gael ei ystyried yn rheswm da.
Dyddiad: Hydref 2026
Llofnodwyd gan: Berian Jones
ATODIAD A
ENGHREIFFTIAU O DRAMGWYDDAU DISGYBLU
Nid yw'r rhestrau isod o enghreifftiau'n gynhwysfawr ond eu diben yw dangos sut gellid ymdrin â thramgwydd.  Penderfynir pob achos ar sail y ffeithiau unigol.
Camymddygiad Difrifol - camymddygiad sydd mor ddifrifol fel y gellid cyfiawnhau penderfyniad y llywodraethwyr i beidio â goddef parhad presenoldeb y cyflogai yn y gwaith.  Dyma gamymddygiad sy'n tanseilio'r ymddiriedolaeth a'r hyder sy'n angenrheidiol rhwng cyflogwr a chyflogai er mwyn i'r contract cyflogaeth fod yn effeithiol. Yn y rhan fwyaf o achosion, y canlyniad fyddai diswyddo diannod, heb rybudd neu daliad yn lle rhybudd.  Dyma rai enghreifftiau o dramgwyddau o'r fath:-
- 
lladrad eiddo'r awdurdod, yr ysgol, cydweithwyr neu ddisgyblion;
- 
difrod maleisus i eiddo'r awdurdod, yr ysgol, cydweithwyr neu ddisgyblion;
- 
ymddygiad treisgar gan gynnwys ymosodiad corfforol;
-  
camymddygiad rhywiol yn y gwaith;
- 
ffugio taflenni amser/bonws, hawliadau treuliau neu unrhyw ddogfennau eraill er mwyn twyllo'r awdurdod;
- 
achos difrifol o dorri rheolau a safonau diogelwch yr awdurdod neu'r ysgol;
- 
camymddygiad troseddol y tu allan i'r gweithle sy'n adlewyrchu'n niweidiol ar yr ysgol neu addasrwydd y cyflogai i ddal y swydd;
- 
darparu gwybodaeth ffug, gan fod yn ymwybodol o hynny, neu unrhyw fater arall sy'n ymwneud â chyflogaeth y cyflogai;
- 
gwahaniaethu neu aflonyddu mewn modd parhaus, difrifol neu amlwg ar sail rhyw, hil, crefydd, lliw, anabledd, rhywioldeb etc.
Camymddygiad - dyma arweiniad i'r mathau o weithredu a fydd yn cael eu hystyried yn gamymddygiad.  Ni fydd y mathau hyn o weithredu'n groes i'r rheolau disgyblaeth yn arwain at ddiswyddo am dramgwydd cyntaf fel arfer, ond gellir diswyddo cyflogai, er enghraifft, os oes rhybudd terfynol heb ddarfod ar y ffeil:
- 
diffyg prydlondeb neu absenoldebau heb ganiatâd;
- 
gwrthod cyflawni cyfarwyddyd rhesymol;
- 
esgeulustod neu gamddefnyddio/cam-drin sy'n achosi niwed neu ddifrod i eiddo;
- 
esgeulustod neu safonau anfoddhaol wrth gyflawni dyletswyddau;
- 
ymddygiad neu iaith sarhaus, anufudd-dod;
- 
datgelu gwybodaeth gyfrinachol;
- 
aflonyddu neu wahaniaethu ar unrhyw sail.
ATODIAD B
GWEITHDREFN DDISGYBLU - NODIADAU YCHWANEGOL
Pwyntiau ychwanegol y dylid eu hystyried wrth ymdrin â materion disgyblu;
1) 
Argymhellir yn gryf bod penaethiaid a chyrff llywodraethu'n ceisio cefnogaeth a chyngor yr awdurdod addysg lleol (y cyfarwyddwr cynorthwyol neu’r swyddog addysg/swyddog personél priodol) ar bob cam a chyn gynted â phosib, ym mhob mater a allai arwain at gamau disgyblu.
2) 
Dylid anfon pob gohebiaeth â'r cyflogai drwy bost cofrestredig.
3) 
Dylid trin pob mater sy'n gysylltiedig â'r achos yn hollol gyfrinachol.
4) 
Ym mhob cyfarfod ffurfiol â'r cyflogai, dylai'r pennaeth sicrhau bod tyst dibynadwy yn bresennol a dylai gynnig cyfle i'r cyflogai gael ei gynrychioli gan yr undebau llafur.
5) 
Dileu Rhybuddion: wrth benderfynu ar y math o gosb i'w rhoi, gellir ystyried unrhyw rybuddion blaenorol.  Fodd bynnag, caiff rhybuddion cyntaf eu dileu o gofnod y cyflogai ar ôl 6 mis ac ail rybuddion ar ôl 12 mis os na cyflawnir unrhyw dramgwydd arall.  Bydd rhybuddion ysgrifenedig terfynol yn aros ar ffeil y cyflogai, ond ni chânt eu hystyried wrth gyfrifo'r gosb ar ôl 2 flynedd ar yr amod na chyflawnir unrhyw dramgwydd arall.
6) 
Os na fydd cyflogai yn gallu mynd i wrandawiad neu gyfarfod disgyblu neu apelio, ni fydd hyn yn dirymu'r gweithrediadau mewn unrhyw fodd.
ATODIAD C
TROSEDDAU 
1) 
Nid yw troseddu ynddo'i hun yn rheswm dros ddiswyddo, oni bai bod y drosedd yn un sy'n golygu bod yr unigolyn yn anaddas i gyflawni dyletswyddau'r swydd ym marn y llywodraethwyr.
2) 
Disgwylir i'r pennaeth gynnal ymchwiliad mor llawn ag sy'n rhesymol yn yr amgylchiadau, gan dderbyn cyngor yr heddlu os oes ymchwiliad troseddol ar waith.  Y cyflogai fydd yn penderfynu cydweithredu ag ymchwiliad o'r fath ai peidio.
3) 
Os amheuir bod trosedd wedi'i chyflawni a honno'n uniongyrchol berthnasol i gyflogaeth y cyflogai, e.e. dwyn arian y cyngor neu'r ysgol, twyll etc, dylai llywodraethwyr/pennaeth y sefydliad ddwyn y mater i sylw'r heddlu.
4) 
Os oes achos cyfreithiol ar waith yn erbyn cyflogai, dylai penaethiaid/cyrff llywodraethu geisio cyngor gan uwch-reolwyr yr Adran Addysg.

